№Ն/10616-22

«**ՖԻՉԸՐ**» **ՍՊԸ-Ի ՏՆՕՐԵՆ**

**ՆԱՐԵԿ ՍԱՐԳՍՅԱՆԻՆ**

**Ծ Ա Ն ՈՒ Ց ՈՒ Մ**

**Պայմանագիրը միակողմանի լուծելու մասին**

Երևանի քաղաքապետարանի և «ՖԻՉԸՐ» ՍՊԸ-ի (այսուհետ՝ Ընկերություն) միջև 28.04.2022թ. ԵՔ-ԷԱՃԾՁԲ-22/60-1 ծածկագրով կնքված պայմանագրի (այսուհետ՝ Պայմանագիր) 1.1 կետի համաձայն՝ «Պատվիրատուն հանձնարարում է, իսկ Կատարողը ստանձնում է Երևանի ենթակայության մշակութային կազմակերպությունների բրենդավորման և հանրահռչակման աշխատանքների վերաբերյալ մշակութային միջոցառումների կազմակերպման ծառայությունների մատուցման պարտավորությունը՝ համաձայն Պայմանագրի անբաժանելի մասը կազմող N1 հավելվածով սահմանված տեխնիկական բնութագրի պահանջների»:

Պայմանագրի 1.2 կետի համաձայն՝ «Ծառայությունը մատուցվում է պայմանագրի N1 հավելվածով սահմանված տեխնիկական բնութագրին համապատասխան և N2 հավելվածով սահմանված ծառայության մատուցման ժամանակացույցով նախատեսված ժամկետներով»:

Սույնով տեղեկացնում եմ, որ Երևանի քաղաքապետարանի աշխատակազմի մշակույթի և տուրիզմի վարչության պետի 01.06.2022թ. հ. 13/29584-22 գրությամբ Ձեզ տեղեկացվել է ստանձնած պարտավորությունները ոչ պատշաճ և թերի կատարելու վերաբերյալ՝ առաջարկելով ողջամիտ ժամկետներում (երկու աշխատանքային օրվա ընթացքում) ապահովել վերոնշյալ Պայմանագրով ստանձնած պարտավորությունները, որին ի պատասխան Ձեր Ընկերության կողմից 06.06.2022թ. ստացվել է համապատասխան գրություն Պայմանագրով սահմանված բոլոր համաձայնեցումները և պարտավորությունները իրականացնելու համար ևս հինգ աշխատանքային օր տրամադրելու վերաբերյալ, սակայն Պայմանագրի N1 հավելված տեխնիկական բնութագրով սահմանված պարտավորությունները Ընկերությանը կողմից լրացուցիչ տրամադրված օրերին նույնպես չեն կատարվել:

Մասնավորապես՝

1. Պայմանագրի N1 հավելված տեխնիկական բնութագրի 1-ին չափաբաժնով սահմանված ժամկետներում Ձեր կողմից չի ներկայացվել նախատեսվող ֆիլմերի վերջնական տարբերակի խմբագրությունը, ներառյալ՝ հնչունավորումը, գունային մշակումը, գլխադիրը, ինֆոգրաֆիկան և ըստ անհրաժեշտության 3D, 2D անիմացիոն էլեմենտները, ինչպես նաև ֆիլմի հիմնական գաղափարը, վերջնական սցենարը, ձայնադրում կատարողի թեկնածությունը, կադրերի հաջորդականությունը և նկարազարդումը:

ՀՀ քաղաքացիական օրենսգրքի 408-րդ հոդվածի համաձայն՝ «Պարտավորության խախտում է համարվում այն չկատարելը կամ անպատշաճ (կետանցով, ապրանքների, աշխատանքների և ծառայությունների թերություններով կամ պարտավորության բովանդակության որոշվող այլ պայմանների խախտմամբ) կատարելը»:

ՀՀ քաղաքացիական օրենսգրքի 345-րդ հոդվածի 1-ին մասի համաձայն՝ «Պարտավարության ուժով մի անձը (պարտապանը) պարտավոր է մեկ այլ անձի (պարտատիրոջ) օգտին կատարել որոշակի գործողություն, այն է վճարել դրամ, հանձնել գույք, կատարել աշխատանք, մատուցել ծառայություն և այլն, կամ ձեռնպահ մնալ որոշակի գործողություն կատարելուց, իսկ պարտատերն իրավունք ունի պարտապանից պահանջել կատարելու իր պարտականությունը»:

Պայմանագրի 2.1.3 կետի «ա» ենթակետի համաձայն՝ «Պատվիրատուն իրավունք ունի միակողմանի լուծելու պայմանագիրը, եթե մատուցված ծառայությունը չի համապատասխանում պայմանագրի N1 և/կամ N2 հավելվածով սահմանված պահանջներին»:

Հաշվի առնելով այն հանգամանքը, որ Ընկերությունը խախտել է Պայմանագրի N1 հավելվածի տեխնիկական բնութագրով սահմանված պարտավորությունները՝ Երևանի քաղաքապետարանը, ղեկավարվելով վերը նշված իրավական կետերով, միակողմանի հրաժարվում է Ընկերության հետ կնքված Պայմանագրից՝ համապատասխանաբար համարելով այն լուծված և պատշաճ ծանուցումն ապահովելու նպատակով կիրառվել է ՀՀ կառավարության 2017թ. մայիսի 4-ի հ. 526-Ն որոշմամբ հաստատված «Գնումների գործընթացի կազմակերպման մասին» Կարգի 33-րդ կետի 17-րդ ենթակետով սահմանված դրույթները:

**ՀԱՐԳԱՆՔՈՎ՝**

**ՄՇԱԿՈՒՅԹԻ ԵՎ ՏՈՒՐԻԶՄԻ**

**ՎԱՐՉՈՒԹՅԱՆ ՊԵՏ ԳՈՇ ՍԱՐԳՍՅԱՆ**



**Կատարող՝ Գ. Օրբելյան**

**Մշակույթի և տուրիզմի վարչություն**

**Հեռ.՝ 011-514230**